REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/265-18

3. decembar 2018. godine

B e o g r a d

ZAPISNIK

36. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 3. DECEMBRA 2018. GODINE

Sednica je počela u 16.35 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Jovanović, Jasmina Karanac, Stefana Miladinović, Ognjen Pantović, Snežana B. Petrović, i Dalibor Radičević.

Sednici su prisustvovali zamenici članova Odbora: Goran Kovačević (zamenik Zorana Milekića), Ivana Nikolić (zamenik Jovice Jevtića), i Olivera Pešić (zamenik Ivane Stojiljković).

Sednici nisu prisustvovali članovi Odbora: Dragan Vesović, Nenad Konstantinović, dr Vladimir Orlić, Saša Radulović, Marina Ristić, Novica Tončev, i Goran Ćirić, niti njihovi zamenici.

Sednici su prisustvovali iz Regulatorne agencije za elektronske komunikacije i poštanske usluge: dr Vladica Tintor, direktor, Petar Stijović, zamenik predsednika Upravnog odbora, Vladimir Krstić, član Upravnog odbora RATEL-a, Miodrag Ivković, direktor Sektora za elektronske komunikacije, Jelena Ivanović, direktor Sektora za pravne i opšte poslove,Ljiljana Jakovljević, direktor Sektora za analizu tržišta i ekonomske poslove, Dragan Pejović, direktor Sektora za poštanske usluge i Aleksandra Ristić, šef Kabineta.

Odbor je, jednoglasno (10 glasova „za“), u skladu sa predlogom predsednika Odbora usvojio sledeći

D n e v n i r e d:

1. Razmatranje Izveštaja o radu Regulatorne agencije za elektronske komunikacije i poštanske usluge za 2017. godinu (broj 02-2422/18 od 28. 06. 2018. godine).

Prva tačka dnevnog reda - **Razmatranje Izveštaja o radu Regulatorne agencije za elektronske komunikacije i poštanske usluge za 2017. godinu**

Na početku uvodnog izlaganja dr Vladica Tintor, direktor Regulatorne agencije - RATEL, je istakao da je u 2017. godini Agencija imala niz aktivnosti u cilju poboljšanja rada operatora, na očuvanju konkurentnosti tržišta, povećanju kvaliteta usluga, obezbeđivanju većeg stepena zaštite krajnjih korisnika, promociji informacione bezbednosti u Republici Srbiji, kao i niz aktivnosti na jačanju tehničkih kapaciteta poverenih poslova. U 2017. godini je izdato ukupno 12.331 dozvola za korišćenje radio frekvencijskog spektra, UO je doneo sedam pravilnika, upisana su dva posebna CERT a u registar posebnih CERT ova, formirano je 767 novih predmeta u vezi sa prigovorima krajnjih korisnika (360 prigovora je rešeno pozitivno), izdate su 724 potvrde o usaglašenosti opreme, doneto je 58 rešenja o dodeli, produženju ili oduzimanju numeracije, izdato je osam novih dozvola za obavljanje poštanskih usluga, izdato je 155 potvrda o upisu i brisanju operatora u evidenciju i uneto je 5000 kontrolno mernih zapisa u bazu podataka. Završena je rekonstrukcija Kontrolno-mernog centra u Nišu, započete su aktivnosti oko akvizicije novog Kontrolno-mernog centra u AP Vojvodini i potpisan je ugovor o izgradnji mreže stanice za monitorisanje RF spektra za četiri lokacije u Republici Srbiji. Uspostavljen je portal za mrežu senzora uz pomoću koje se obavlja kontinuirano i dugotrajno praćenje nivoa ukupnog električnog polja, koje potiče od elektronskih komunikacicionih mreža i opreme, i postavljeni su senzori na devet lokacija u Beogradu, Nišu i Novom Sadu. Prema poslednjim informacijama trenutno imamo 20 senzora postavljenih u pet gradova.

Zatim, obavljene su ili započete analize za sledeća relevantna tržišta: veleprodajnog tržišta širokopojasnog pristupa, veleprodajnog tržišta originacije poziva u javnoj telefonskoj mreži na fiksnoj lokaciji, veleprodajnog tržišta terminacije poziva u javnoj telefonskoj mreži, maloprodajnog tržišta pristupa javnoj telefonskoj mreži na fiksnoj lokaciji, veleprodajnog tržišta terminacije poziva u mobilnoj mreži, veleprodajnog tržišta lokalnog pristupa elementima mreže koji se pruža na fiksnoj lokaciji, i veleprodajnog tržišta visokokvalitetnog pristupa koji se pruža na fiksnoj lokaciji. Naglašeno je da se kroz ove analize tržišta formiraju veleprodajne cene za telekomunikacione operatore. Projekat uporednog merenja i analize parametara kvaliteta usluga koje mobilni operatori u Republici Srbiji pružaju krajnjim korisnicima za tehnologije 2G, 3G i 4G i merenja parametara performansi mobilnih mreža za govornu uslugu i uslugu prenosa podataka je završen i rezultati su javno dostupni. Ove godine su urađena nova merenja i objavljeni su novi podaci, koji pokazuju da korisnici mobilne telefonije u Republici Srbiji imaju isti kvalitet usluga kao i u većini evropskih zemalja. Od 1. septembra 2017. godine je preko internet šaltera na sajtu Agencije korisnicima omogućeno da podnesu zahtev za pojedinačne dozvole za korišćenje radio-frekvencija elektronskim putem čime je ubrzana procedura izdavanja dozvola.

Posle dvogodišnjeg rada i osam održanih sastanaka, završen je rad međunarodne radne grupe SEDIF za optimizaciju i replaniranje radio-frekvencijskog spektra za radio-difuznu službu. Ovo je važno zbog buduće aukcije spektra koja je planirana 2020. godine, a prihod Republike Srbije na tako velikoj aukciji može da bude i preko 200 miliona evra. Agencija i Kancelarija za informacione tehnologije i elektronsku upravu Vlade Republike Srbije su 22. septembra 2017. godine potpisale Sporazum o saradnji u oblasti informaciono-komunikacionih tehnologija. Takođe, potpisan je i Memorandum o razumevanju sa mađarskim regulatornim telom.

RATEL je u novembru 2017. godine bio domaćin najvećeg međunarodnog skupa koji je Agencija ikada organizovala, a u pitanju je radionica i plenarno zasedanje Evropske regulatorne grupacije za poštanske usluge gde je bilo prisutno preko 200 učesnika iz 36 zemalja. Zatim, u decembru 2017. godine direktor Agencije je izabran u mini odbor BEREC, odnosno na funkciju zamenika predsedavajućeg i istakao da prvi put predstavnik Republike Srbije čini deo rukovodstva najvažnije evropske organizacije u oblasti telekomunikacija čiji je rad izuzetno važan jer se do kraja 2018. ili početkom 2019. godine očekuje usvajanje novog regulatornog okvira za oblast elektronskih komunikacija na nivou EU.

Agencija od 2017. godine vodi poslovne knjige i vrši pripremu, sastavljanje, podnošenje i objavljivanje godišnjih finansijskih izveštaja u skladu sa Zakonom o računovodstvu, a u skladu sa preporukom DRI. Ukupan prihod Agencije u 2017. godini je 2 milijarde i skoro 10 miliona dinara, a rashod 902 miliona dinara. Posebno je ukazano da je ovo prvi put za 13 godina da Agencija ima prihode preko 2 milijarde dinara, a to je rezultat jedne dosta restriktivne politike. Razlika između prihoda i rashoda uplaćena je u budžet Republike Srbije. Na dan 31. 12. 2017. godiine u Agenciji je bilo zaposleno 132 lica (81% VSS, 2% VŠS i 16% SSS).

Što se tiče tržišta telekomunikacija u Republici Srbiji ukupan prihod je iznosio oko 191 milijarde dinara što je oko 1% više u odnosu na 2016. godinu što čini 4,3% bruto društvenog proizvoda Republike Srbije. Najveći prihodi dolaze iz oblasti mobilne telefonije 58%, fiksne telefonije, interneta i kablovske distribucije. Što se tiče investicija u 2017. godini one su iznosile 270 miliona evra što je za 1,6% više nego 2016. godine. Na kraju 2017. godine bilo je 2,5 miliona korisnika fiksne telefonije i taj broj već godinama opada, 8,62 miliona korisnika mobilne telefonije, 1,48 miliona internet pretplatnika i taj broj raste, a broj distribucijskih sadržaja je 1,7 miliona pretplatnika. Prvi put je izračunat indeks digitalne ekonomije društva, koji pokazuje digitalne performanse svake zemlje, tako da možemo da se poredimo sa svim zemljama EU. Indeks se sastoji od pet kategorija: povezanost, ljudski kapital, korišćenje interneta, integracija digitalnih tehnologija i javni digitalnis servis. Rezultati koji su dobijeni nisu zadovoljavajući, u odnosu na zemlje EU mi smo pri dnu, Grčka i Rumunija imaju lošije rezultate. Međutim, ovaj indeks pokazuje gde su nam slabosti i na čemu kao država i društvo treba da radimo u narednom periodu.

Broj korisnika fiksne telefonije je već godinama u padu što ne znači da ljudi manje koristi telekomunikacije, već se to prelilo na neke druge tipove usluga. Pola prihoda iz fiksne telefonije dolazi iz pretplate. U 2017. godini prenosivost brojeva je bila aktivna, tako da je bilo preko 54 hiljade prenetih brojeva fiksne telefonije. Mobilna telefonija donosi najviše prihoda preko 110 milijardi dinara i ima veći broj postpejd od pripejd korisnika, odlazni govorni saobraćaj i dalje raste, SMS i MMS poruke opadaju, a količina prenetih brojeva je duplirana u odnosu na 2016. godinu - što znači da se internet preko mobinih mreža sve više koristi. Od 2014. godine imamo potpisan Sporazum o regionalnom romingu sa BiH, Crnom Gorom i Makedonijom, u tri navrata su snižavane cene rominga sa navedenim zemljama, a najveći efekat snižavanja cena jeste činjenica da se data saobraćaj povećao deset puta za četiri godine primene Sporazuma. Broj internet korisnika je oko 1.5 milion, najveći broj korisnika je u segmentu xdsl tehnologija, kablovsko-distributivni sistemi, bežični sistemi, a najveći rast je u segmentu optičkih mreža koje pružaju najkvalitetnije usluge za krajnje korisnike. Urađena je i analiza koliki su prosečni protoci po ugovorima koji pretplatnici sklapaju sa operatorima: 44 % ima od 10-20 Mb, 20% korisnika ima između 50 i 100 Mb u sekundi. Pretplatnika paketa 2, 3 ili 4 usluge ima 1.168.000 korisnika, najveći broj koristi dve usluge i najčeše korisnici vezuju internet sa nekom od usluga, a najmanje mobilna telefonija svega 3% što otvara dalji prostor za rast u ovom segmentu. Broj poštanskih usluga je u 2017. godini povećan za 4% dok je u predhodne četiri godine obim ovih usluga bio smanjen. U zemljama EU obim poštanskih usluga opada. Ukupno je realizovano 322 miliona poštanskih usluga, što je za 11 miliona više u odnosu na 2016. godinu. Od poštanskih usluga ostvaren je prihod u 2017. godini od skoro 18 miliona dinara što je približno 0,4% projektovanog bruto domaćeg proizvoda.

U diskusiji koja je usledila narodni poslanik Snežana B. Petrović je istakla da o kvalitetu rada Agencije najbolje govore rezultati koji su ostvareni. Konstatovala je da na osnovu iznetog izveštaja koji je prezentovan na sednici, RATEL u budžet Republike Srbije uplatio oko 1.108.000.000 dinara i čestitala na dosadašnjem radu. Postavila je pitanje u vezi zakupa poslovnog prostora i u vezi stanja u Kontrolno-mernom centru u Dobanovcima. Direktor Agencije je u odgovoru potvrdio da je Agencija imala suficit, koji je uplaćen u budžet Republike Srbije. U vezi zakupa odgovori je da trogodišnji ugovor koji Agencija ima sa J P „Pošta Srbije“ ističe početkom sledeće godine i da je u međuvremenu potpisan novi ugovor sa J P „Pošta Srbije“ i da će poslovni prostor Agencije biti uvećan u narednom periodu. U infrastrukturnom pogledu situacija u Kontrolno-mernom centru u Dobanovcima je promenjena nabaljena je nova trafo stanica, nova vodovodna mreža, uvedeno je grejanje i konstatovao da sa postojećim objektom ne može više ništa dodatno da se uradi. Tražene su nove lokacije s obzirom na tehničke preduslove koje taj centar mora da ima i nije nađena odgovarajuća lokacija s toga je UO doneo odluku da se na postojećoj lokaciji izgradi novi objekat. S obzirom da je u pitanju poljoprivredno zemljište započet je postupak promene detaljnog urbanističkog plana u toj zoni, a pomoć Narodne skupštine i Odbora je svakako dobrodošla da bi se u nekom razumnom roku okončao taj proces i izrazio nadu da će 2020. godine biti jasnija slika kako će sve izledati u budućnosti.

Narodni poslanik Dragan Jovanović je postavio pitanje koji mobilni operater ima najkvalitetniju mrežu i da li smo mogli da iskoristimo CEFT-u da se cena rominga snizi kao i da iako postoji Sporazum o nižim cenama sa zemljama iz okruženja situacija sa cenom rominga nije bolja. U odgovoru dr Vladica Tintor, direktor Agencije, je objasnio metodologiju kako se meri performansa mobilnih mreža i da je u momentu kada su rađena merenja najbolji operator bio Telenor, drugi Vip uz napomenu da su to generalna merenja, a da na sajtu Agencije postoje tačna merenja po lokaciji gde su rađena. Takođe, je ukazao da su rađena istraživanja koja su pokazala da svaki čovek koristi mobilni telefon 80% vremena u kući i na poslu i da shodno tome to treba da bude odluka pri izboru operatera. Ponovio je u daljem izlaganju da je Republika Srbija značajno snizila cene rominga sa zemljama u okruženju i da od Berlinskog procesa postoji inicijativa da zemlje Zapadnog Balkana potpišu sporazum i da to bude preduslov za snižavanje cene rominga za građane tog područja i u EU. Započeta je inicijativa da se postojećem Sporazumu priključi Albanija i privremena administracija u Prištini međutim, zbog svih okolnosti ta inicijativa je privremeno obustavljena.

Narodni poslanik Ivana Nikolić je pohvalila dobru organizaciju održane Konferencije grupe evropskih regulatora za poštanske usluge i postavila pitanje kako se prilagođava postojeća tehnologija izazovima s obzirom na povećanje broja poštanskih usluga koje se u izveštaju ogledaju u vidu povećanja broja paketskih usluga. Direktor Agencije je odgovorio da je pitanje kako da tradicionalni poštanski operatori dobro posluju u uslovima kada dolazi do novih usluga pre svega po pitanju elektronske trgovine i paketskih usluga, koje beleže veliki rast, a sa druge strane univerzalna poštanska usluga nije toliko zastupljena i tu Republika Srbija nije izuzetak. Najveći deo rasta kada se radi o poštanskim uslugama odnosi se na paketske usluge. Republika Srbija još uvek ima zakonsku odredbu po kojoj J P ,,Pošta Srbije“ ima taj ekskluzivitet po pitanju tradicionalnih poštanskih usluga dok su mnoge evropske zemlje odustale od tog principa. J P ,,Pošta Srbije“ ima tu mogućnost da obezbedi sebi dovoljnu količinu usluga da može da nastavi sa dobrim poslovanjem kao i da Zakon o poštanskim uslugama koji je u proceduri ne nudi veliku razliku u odnosu na postojeći i da je mišljenja da je to dobar balans jer se sa jedne strane štiti državni interes, a to je da građani imaju dostupnost poštanskih usluga, a sa druge strane je omogućen rad i drugim poštanskim operatorima da mogu da se razvijaju.

U diskusiji su učestvovali: Katarina Rakić, dr Vladica Tintor, Snežana B. Petrović, Dragan Jovanović i Ivana Nikolić.

Odbor je, jednoglasno (10 glasova „za“), odlučio da, na osnovu člana 237. Poslovnika Narodne skupštine, podnese Narodnoj skupštini Izveštaj sa Predlogom zaključka, kojim se prihvata Izveštaj o radu Regulatorne agencije za elektronske komunikacije i poštanske usluge za 2017. godinu.

Za izvestioca Odbora i predstavnika predlagača Predloga zaključka na sednici Narodne skupštine određena je Katarina Rakić, predsednik Odbora.

Na sednici Odbora vođen je tonski zapis.

Sednica je zaključena u 17.15 časova.

SEKRETAR ODBORA PREDSEDNIK ODBORA

Biljana Ilić Katarina Rakić